Evropsko prvenstvo u nogometu 1980.
Evropsko prvenstvo u nogometu 1980. je bilo šesto po redu Evropsko prvenstvo u nogometu koje se održalo u Italiji. Finalni turnir se odigrao između 11. i 22. juna na kojem je prvi put u historiji učestvovalo osam reprezentacija: Zapadna Njemačka, Čehoslovačka, Belgija, Holandija, Engleska, Grčka, Španija i Italija. 17. oktobra 1977. Engleska, Grčka, Italija, Holandija, Švicarska i Zapadna Njemačka su objavile interes za organizaciju turnira. 19. oktobra organizacioni odbor UEFA-e domaćinstvo je odlučio dodijeliti Engleskoj ili Italiji, te je 12. novembra 1977. organizacioni odbor UEFA-e donio odluku da je domaćinstvo jednoglasnom odlukom dodijeljeno Italiji. Sedam reprezentacija se moralo kvalificirati kroz kvalifikacije, a izvlačenje za kvalifikacije je održan 30. novembra 1977. u Rimu. Po prvi put u historiji evropskih prvenstava domaćin je automatski bio kvalificiran na završni turnir. Zbog proširenog formata završni turnir je morao proći kroz neke promjene. Ekipe su podjeljene u dvije grupe sa po četiri reprezentacije gdje bi pobjednik jedne grupe igrao sa pobjednikom druge grupe za budućeg šampiona Evrope. Zapadna Njemačka je u finalnoj utakmici bila uspješnija od Belgije rezultatom 2-1. Golove u finalu su postigli Horst Hrubesch u 10. i 88. minuti utakmice za Zapadnu Njemačku te René Vandereycken u 75. minuti iz jedanaesterca za Belgiju. Utakmica je odigrana pred 47.864 gledalaca. Glavni sudija utakmice je bio Nicolae Rainea.